कांग्रेस पर बीच-बीच में राजनीतिक शक्ति के केंद्रीयकरण को लेकर भले ही छींटे पड़ते रहे हों, मगर सवा सौ बरस में एक बार भी ऐसा नहीं हुआ कि उसका कोई मुखिया पूरी तरह अपनी मनमानी चला पाया हो। आज़ादी के बाद जवाहरलाल नेहरू से ले कर अब तक के सारे कांग्रेसी प्रधानमंत्रियों और पार्टी अध्यक्षों में से किसी की भी बात कभी पत्थर की लकीर नहीं हो पाई। नेहरू के ज़माने में ऐसे दर्जनों लोग थे, जो बहस करके उनकी राय बदलने का माद्दा रखते थे। कई चंद्रशेखर और मोहन धारिया थे, जिनकी युवा-तुर्क भूमिका इंदिरा गांधी के लिए लक्ष्मण-रेखा का काम करती थी। सवा चार सौ लोकसभा सीटों के साथ साउथ ब्लॉक पहुंचे राजीव गांधी मनमानी कर सकते तो विश्वनाथ प्रताप सिंह को वापस मांडा रियासत भेजने की कूवत रखते थे। पामुलपर्ति वेंकट नरसिंह राव और सीताराम केसरी की मनमानी चली होती तो कांग्रेस कभी की तिरोहित हो गई होती। लेकिन तब नारायण दत्त तिवारी और अर्जुन सिंह जैसी संतुलन शक्तियां थीं। सोनिया गांधी अठारह साल से अपनी मनमानी कर रही होतीं तो 1998 के बाद कांग्रेस को अंधी खोह से बाहर लाकर सŸाानशीन नहीं कर पातीं।